Վրաստանի դերը շատ մեծ է Հայաստանի առևտրային հարաբերություններում, և պատահական չէ, որ մեր հարևան երկրում առաջացող ցանկացած քաղաքական կամ տնտեսական խնդիր իր անմիջական ազդեցությունն է թողնում Հայաստանի արտաքին ապրանքաշրջանառության վրա: Հատկապես զգալի էին վերջին տարիներին ռուս-վրացական լարված հարաբերությունների հետևանքով Հայաստանի կրած առևտրա-տնտեսական կորուստները: Վրացական գինիների և հանքային ջրերի ներմուծման նկատմամբ կիրառվող ռուսական արգելքը (բռնարգելքը) կարող էր խթան դառնալ Ռուսաստան արտահանվող համանման հայկական ապրանքատեսակների ծավալների աճի համար: Թեև բռնարգելքի սահմանումից ի վեր զգալիորեն ավելացել է հայկական գինիների (3,5 անգամ) և հանքային ջրերի (2,7 անգամ) արտահանումը Ռուսաստան, միևնույն է, Հայաստանին չի հաջողվել լրացնել վրացական ըմպելիքների "պակասը" ռուսաստանյան շուկայում: Պատճառների թվում, արտահանման անբավարար ծավալներից և որակական ոչ այնքան բարձր հատկանիշներից զատ, հարկ է նշել դեպի Ռուսաստան ցամաքային ճանապարհի փակ լինելը, որն էապես սահմանափակում է Հայաստանի արտահանման հնարավորությունները: Հատկանշական է, որ, չնայած ազատ առևտրի համաձայնագրի առկայությանը, հայ-վրացական առևտուրը ևս անարգել չի իրականացվում: